IN NOMINE sanctae et individuae Trinitatis, ego Guillelmus* Bisontinus archiepiscopus notum esse volo omnibus presentibus et futuris, contentionem ortam inter canonicos Sancti Johannis evangelistae Bisontinae ecclesiae et monachos Sancti Benigni Divionensis ecclesiae tali sedatam esse concordia. Supradicti canonici conquerebantur de ecclesia de Algerens et capella de Loya Novella ad eam pertinente. Unde utrique consilium pacis ineuntes, ante presentiam nostram venerunt et utriusque partis contentionem, mediante domno Gauceranno, Lingonensi episcopo, et ejusdem ecclesiae canonicis, qui cum eo advenerant, et multis aliis religiosis et sapientibus viris, sopiverunt et canonici eis [de] supradicta ecclesia de Algerens cum capella de Loya et earum appendiciis suum jus concesserunt monachis, eo videlicet tenore ut Divionenses monachi duos sextarios olei nucum uno quoque anno ad mensuram Bisontinae civitatis, a quinquagesima usque ad dominicam, in qua Reminiscere cantatur, censualiter canonicis Sancti Johannis persolverent. Quod si monachi infra praescriptum terminum oleum non redderent, capitale postea cum lege trium solidorum restituerent. Si quis autem hoc infringere temptaverit anathema sit, donec resipiscat. Hujus rei testes sunt ego Guillelmus archiepiscopus; Maynerius* decanus; Stephanus* cantor; Oddo* archidiaconus; Manasses* archidiaconus; Bernardus* magister; Bocardus, Umbertus* archidiaconi; Hugo* archidiaconus; Albricus et Dudinus decani; Gaucerannus*, Linguonensis episcopus, et ejus canonici; Willencus* decanus; Ayrardus* archidiaconus; Paganus; Benzo, Petrus. Actum Bisontii, anno ab incarnatione Domini millesimo C° XIIII°, indictione septima, VII idus augusti, ordinationis domni Willelmi archiepiscopi V. Ego Wicardus, ad vicem domni Bernardi* cancellarii, subscripsi.